text: Ferðafrásøgn: Stóra løtan í Parkini
text: #000001
text: Fráferðin úr Føroyum var ein av gleði, men samstundis nakað av fjáltri. Gleðin lá í, at hetta var fyrstu ferð, at fjølmiðlarnir og áskoðarar sloppu at fylgja føroyska landsliðnum á útivølli, eftir at koronufarsóttin brast á. Fjálturin lá fjaldur í óttanum fyri, at føroyska liðið fór at blíva yvirkoyrt í Parkini.
text: #000004
text: Til landsliðsúttøkuna, eina viku undan fráferð, er ongin Gilli Rólantsson og ongin Heini Vatnsdal. Snúningspunkið á miðvøllinum, bóltsnillingurin Brandur Hendriksson Olsen, fekk eitt keðiligt gult kort, sum kostaði leikbann til komandi dyst.
text: #000005
text: Fyri hvørt avboð vaks óttin fyri eyðmýkingini í Parkini, men tað skuldi vísa seg, at tað var einki at óttast.
text: #000007
text: Flogfarið fór úr Vágum seinnpartin mikudagin – tveir dagar undan dystinum í Parkini. Hetta var sokallaði “formanstúrurin”, tá leiðslurnar í føroysku fótbóltsfeløgunum eru við. Á flogvøllinum var lagið gott og tú kemur í samband við bæði tey stóru feløgini, og tey lítlu feløgini.
text: #000009
text: Millum mótsetningarnar eru KÍ og FC Suðuroy. Tummas Lervig, formaður í KÍ, er altíð hugaligur at práta við. Í Klaksvík hava tey sett sær stór mál, sum tú eisini kanst lesa um í seinastu útgávu av Ellivu í 2021.
text: #000010
text: Eftir at hava arbeitt við greinini “Við KÍ eftir gullinum”, so var tað eisini hugvekjandi at enda við at sita við síðuna av Palla Augustinussen í flogfarinum. Hann hevur í nógv ár verið partur av FC Suðuroy. Fyrst sum spælari, síðani hevur hann verið venjari og í dag eigur hann eisini ein son á besta liðnum.
text: #000011
text: Tað er brúk fyri øllum kreftum í føroyskum fótbólti og tí er týdningarmikið, at lurta tá fólk við so nógvum royndum sum Palli, hava eina meining, ella vísa á ymiskar trupulleikar. Vanliga er tað Julius Vest Joensen, formaður í FC Suðuroy, sum er við á slíkum ferðum, men tað lá ikki fyri. Síðani skuldi varamaður koma fyri hann, men tað endaði við at telefonin ringdi hjá Palla fáar dagar undan fráferð, so FC Suðuroy kundi hava umboð við á ferðini.
text: #000012
text: Tað er á hesi ferðini, at feløgini tosa saman um ymiskar broytingar og hvat skal gerast í framtíðini. Onguntíð hevur formanstúrurin havt ringt orð á sær, men mín uppliving er at hetta er ein neyðugur liður í at samansjóða føroyskan fótbólt.
text: #000013
text: Tað er hart at sita í nevnd í einum føroyskum fótbóltsfelagi, og krøvini bara veksa. Tí er tað ein fínur gestus, at leiðslurnar sleppa við til ein landsdyst, har tað bæði er gaman og álvari á ferðini.
text: #000014
text: Eftir gott fótbóltsprát og fleiri flúgvaraprát, har fólk koma gangandi forbí, so verður lent í Kastrup í øllum góðum. Í einari veikari løtu verður ein Bassett víngummibommpakki keyptur á flogvøllinum. Uttanfyri flogvøllin verður ferðalagið, ið telur nevndarlimirnar í føroysku fótbóltsfeløgunum og fjølmiðlarnar, koydir við bussi til NH Colletion gistingarhúsið, sum liggur á Strandgade stutt frá Christiansborg.
text: #000015
text: Fleiri av fjølmiðlafólkunum hava verið á ferð saman fyrr. Í Danmark eru umboð fyri Kringvarpið, Portalin, og Miðlahúsið og FM1. Hetta kvøldið ræður um at finna sær okkurt at eta, og tá er gott við góðum ráðum.
text: #000016
text: Tey hevði Agnar Prestá, sum arbeiðir fyri heimasíðuna Portal.fo. Saman við Sverra Egholm útmerka teir seg við at gera sjónbandabrot. Teir vóru farnir til Danmarkar undan okkum, men tað var lagamanni at møtast á Grillen Burgerbar, sum lá eitt hanagleiv frá gistingarhúsinum.
text: #000017
text: Tað bleiv tó meiri enn eitt hanagleiv, tí undirritaði og Símun Christian Olsen frá Kringvarpinum gingu skeivan veg í eitt korter. Tá kósin so var røtt var fyrsta kenda andlitið løgmaður sjálvur. Hann gekk við nógvari ferð og tóktist ikki hava góða tíð. Hann hevur verið mótvindi í eina tíð, so kanska var hugurin at tosa ikki so stórur júst hetta kvøldið.
text: #000019
text: Á Grillen er ikki nógv fólk og við borðið verður hugt eftir matarkortinum við stórum eygum. Teir báðir frá portalinum hava bíðað ríkiliga leingi og eru eisini svangir.
text: #000020
text: Tað er eitt sindur ógreitt júst hvør kom við hugskotinum fyrst, men tað er Agnar Prestá, sum peikar niðast á matarkortið og viðmælir “The Cheesy Beast”. Eg kann ikki forklára hvussu dýrt hetta viðmælið bleiv komandi dagarnar, men í svongdini var hetta tað rættað.
text: #000021
text: Løtu seinni kom ein burgari við eini spann av osti omaná. Tað sama var galdandi fyri kipsini hjá okkum, sum høvdu bílagt kips við osti. Restina av kvøldinum fór við at ganga túr og fáa matin at seta seg.
text: #000022
text: Ferðalagið við spælarunum fór av landinum longu mánadagin, og hevur hildið til í Malmø í Svøríki. Dagin áðrenn dystin og seinastu venjingina skifta teir til SAS gistingarhúsið á Vesterbrogade, sum Arne Jacobsen hevur teknað.
text: #000025
text: Koronutiltøkini hjá UEFA og danska Fótbóltssambandinum gera, at FSF velur at gera samrøður á gistingarhúsinum undan venjingini, tí vit slepppa ikki at gera samrøður í Parkini. Ella tað sleppur Kringvarpið, tí teir hava høvðusrættindi – og tað verður tað eisini skemtað við, at vit aðrir gjalda fyri at Kringvarpið skal hava framíhjárættindi.
text: #000026
text: Vit sleppa at práta við tríggjar spælarar og høvðusvenjaran, Håkan Ericson. Sermerkt við svenska venjaranum er, at hann vil lítið og einki avdúka um liðið. Hann smílist bara og sigur, at tað kann hann ikki siga nakað um.
text: #000027
text: Ræðslan fyri eyðmýkingini er ikki til at fáa eyga á. Heldur gleða menn seg til uppgávuna. Millum annað Viljormur Davidsen, sum endaði við at sita í sóttarhaldi, tá Danmark var í Føroyum.
text: #000028
text: Parkin – Ein tjóðarleikvøllur í forfalli
text: #000029
text: Vit taka ein hýruvogn frá gistingarhúsinum til Parkina. Tað eru 30 ár síðani, at Allan Mørkøre skoraði í Parkini. Ein minnilig løta, sum Hannis Egholm eisini teknaði til blað 4 hjá okkum í Ellivu.
text: #000030
text: Tað var ein av teimum seinastu dystunum í gomlu Parkini. Hon er síðani endurbygd og blivin heimavøllurin hjá bæði danska landsliðnum og FC Keypmannahavn. Hon tók seg væl út til EM-endaspælið í summar, men sannleikin er ein annar hendan eitt sindur kalda november dagin.
text: #000032
text: Fjølmiðlarnir komu inn gjøgnum ein smala gongd, har tað er opið og kalt. Inni í arbeiðsrúminum eru tolilig viðurskifti. Á veg til tíðindafundin sigur ein rødd aftanfyri eina masku “hey” á føroyskum. Í skundinum eydnast ikki at fáa við hvør hin er, men tað eru fleiri, ið tosa við hana.
text: #000033
text: Størsti skelkurin kemur, tá komið verður inn í hølið til tíðindafundin. Tað minti mest um ein lítlan óinnrættaðan kjallara. Tað var illa nokk pláss fyri teimum fáu føroysku miðlunum, sum vóru við á ferðini. Her vinnur Tórsvøllur í stórum stíli.
text: #000034
text: Håkan Ericson og Hallur Hansson eru føroysku umboðini. Teir byrja við at siga nøkur orð á enskum til høvðuskanalina hjá UEFA. Síðani koma nakrir spurningar, har serliga Hallur Hansson sleppur framat at siga, at vøllurin í Parkini er ikki so vánaligur, sum donsku miðlarnir hava gjørt hann til.
text: #000035
text: -Eg havi spælt á verri vøllum enn hetta, men tá FCK er størsta felagið í norðurlondum, so er tað nokk í mun til tað, at vøllurin verður mettur at verða vánaligur, sigur Hallur Hansson millum annað á tíðindafundinum.
text: #000036
text: Danskarar eru nú eina ferð danskarar, og tá UEFA hyggur at, so blívur tað dekan og verri. UEFA hevur reglurgerðir fyri hvat miðlarnir kunnu gera í samband við dyst, men onkuntíð má eitt sindur av vit og skil til.
text: #000038
text: Ein og hvør kann skilja, at tað neyðugt við reglum, tá stóru londini hava venjingar og kanska upp til hundrað journalistar og myndafólk eru til staðar, men tað eru somu reglur galdandi, tá nakrir fáir føroyskir journalistar eru á staðnum. Tað er eitt sindur sum at skjóta spurvar við kanónum.
text: #000039
text: Tað er gott lag á spælarunum, tá teir koma gangandi inn á vøllin og eftir eitt sindur av upphiting, verður venjingin lukkað. Myndamenninir kappast um at fáa bestu myndina og til tíðir er einasta motivið arbeiðsfólkini í horninum av Parkini. Onkur vil illa upp á mynd og ætlar at leggja veto, tá ein myndamaður “hóttir” við at leggja eina mynd út av sær.
text: #000040
text: Inni á arbeiðsøkinum verður gitt um uppstilling og annað. Kjakið um myndina av eina journalistinum heldur fram. Alt er í einum stuttligum tóna.
text: #000041
text: Krimi og upphiting í Føroyingahúsinum
text: #000043
text: Tað eru nógvir føroyingar í Keypmannahavn hetta kvøldið. Fleiri teirra búgva í Keypmannahavn, meðan onnur hava gjørt sær ørindi í danska høvðusstaðnum. Ein teirra er Eyðun Klakstein. Í fótbóltsheiminum er hann er kendur sum áleypari hjá KÍ, og síðani sum venjari hjá felagum sum KÍ, Skála, Víkingi og B36, har hann vann FM í 2015.
text: #000044
text: Hann hevur eisini starvast í fleiri ár í Miðlahúsinum og pennurin er góður. Nú er klaksvíkingurin eisini farin at skriva krimi. Hann leggur bólkina fram í Føroyingahúsinum hetta kvøldið. Millum gestirnar til framløguna eru starvsfólkini í Miðlahúsinum, sum eru á starvsfólkaferð.
text: #000045
text: “List” eitur bókin. Høvðuspersónurin er Jón Amos, ið blandar seg upp í eitt mál um stuldur av kendum málningum.
text: #000046
text: Bókin er væl skirvað og spennandi at lesa. So spennandi, at tað tók fimm dagar lesa hana. Eyðun Klakstein hevur ikki játtað seg til fleiri bøkur, men tað skuldi undrað meg, um ikki Jón Amos endar í onkrari sak afturat.
text: #000047
text: Eftir framløguna er upphiting til landsdystin. Sjálvur fái eg eina Jens Martin Knudsen húgvu á høvdið, meðan vit eru beinleiðis í gjøgnum til Dagur og Viku. Tað legst afturat av fólki út á kvøldið, men fyri okkum endar kvøldið tíðliga, tí dagurin í morgin er langur.
text: #000049
text: Vegurin frá Føroyingahúsinum og á gistingarhúsið gongur gjøgnum kendu gongugøtuna í Keypmannahavn. Har eru fleiri føroyingar at hitta á vegnum heim. Eitt nú hevur bilasølan Wenzel eisini gjørt sær firmaútferð til dystin. Í skemti verður sagt, at tað er ikki løgið, at bilurin ikki kemur av verkstaðnum. Sjálvur havi eg ein Volvo, men kann ikki klaga um arbeiðslagið á verkstaðnum.
text: #000050
text: Fjølmiðlarnir hava aftur nøkur ørindi á gistingarhúsinum hjá spælarunum á dystardegnum. Teir, sum skulu við til Ísraels, skulu kannast fyri koronu. Tað hevur eydnast Fótbóltssambandinum at finna ein loysn, har fjølmiðlarnir ferðast í sama flúgvara sum spælararnir til Ísrael. Har eru strong krøv fyri koronu, og tað eru nógvir upplýsningnar, ið skulu latast áðrenn fráferð.
text: #000052
text: Meðan bíðað verður eftir kanningunum í lobby’ini á SAS gistingrhúsinum er ein javnur streymur av føroyingum, sum koma inn eftir atgongumerkinum. FSF hevur gjørt av at selja landsliðstroyggjur á staðnum og tað riggar væl. Fleiri keypa og tað er ein rímiliga stórur eftirspurningur.
text: #000053
text: Klokkan 16 byrjar upphitingin á “Proud Mary’s”, sum liggur stutt frá gistingarhúsinum. Nýggju tiltøk eru sett í verk vegna nýtt koronuútbrot og tí skal koronupass ella negativ test vísast við inngongina. Tað er gott lag inni og føroysku landsliðssangirnir buldra avstað í hoytalarunum.
text: #000054
text: Nú nærkast og tað merkist eisini í kroppinum. Á gistingarhúsinum verður roknað upp á kuldan og teknikk. Hvat skal eg í og havi eg nú alt tað tekniska við til útvarping.
text: #000055
text: Brian Laudrup og javnleikur í Serbia
text: #000056
text: Hýruvongurin koyrir okkum næstan til dyrnar, men á stuttu leiðini frá hýruvogninum til inngongina bæði síggjast og hoyrast føroyskir áskoðarar. Inni í arbeiðsrúminum í Parkini eru nakrir gamlir kenningar.
text: #000057
text: Síðstnevndi roynir at spæla Roy Keane við sínum úttalisum, sum skulu ímynda harða kríggjaran, ið ikki ætlar at boyggja seg fyri nøkrum. Flemming Povlsen royndi nakað av tí sama, tá føroyska U21-landsliðið spældi í Danmark í 2018, men síðani er hjartað blotnað nakað.
text: #000060
text: Hann luttók millum annað í sendingini hjá Suna Merkistein um dystin í Parkini í 1990. Ein annar, sum eisin var við tá, er Brian Laudrup.
text: #000061
text: Hann er viðmerkjari hjá Kanal 5 hendan dagin, og kemur spákandi inn í arbeiðsrúmið hjá tíðindafólkunum. Tað er okkurt serligt við Laudrup-navninum. Og tað er ikki til at taka feil av. Brian Laudrup er ein stjørna. Hann heilsar pent, men vísur okkum ikki størri ans enn neyðugt.
text: #000062
text: Fleiri av donsku tíðindafólkunum royna at fáa Kanal 5 á eina skermin, meðan vit fáa U21-landsdystin millum Serbia og Føroyar á skermin nærmast okkum.
text: #000063
text: Dreingirnir hjá Sámal Eriki Hentze klára at vinna sær ein málleysan javnleik, og tá letur í einum í skemti; “Hvat um FSF bara setti Bagga sum landsliðsvenjara? So høvdu teir kunna spart alt landsliðstoymið vekk”.
text: #000064
text: Tað er tiltikið, at Sámal Erik vil hava tingini upp á sín máta og tað riggar. Bæði í føroyskum fótbólti og á U21-landsliðnum, spurningurin er so um tað eisini hevði riggað á A-landsliðnum?
text: #000065
text: Ikki tí, eingin tykist ónøgdur við Håkan Ericson og hansara venjaratoymið. Tað er meira tað, at Sámal Erik Hentze og hansara toymið við millum annað Atla Gregersen og Rúna Klein Joensen hava fingið stig í 7 av 12 dystum í hesi undankappingini.
text: #000066
text: Tað hevur verið sparsomligt við tíðindum um liðuppstillingina, men á dystardegnum byrjar orð at gamga um, at Hørður Askham fær sín stóra elddóp í ein fimm-mansverju. Føroyska liðið verður nú kunngjørt og hetta verður stóri dagurin hjá Hørði Askham.
text: #000067
text: Tað er langt at ganga frá arbeiðsøkinum til miðlaøkið, sum er mitt fyri í Parkini. Við borðið verður útgerðin gjørd klár. Frammanfyri okkum situr týski journalisturin Steffen Trumpf. Hann er í holt við at skriva eina bók um føroyskan fótbólt. Hann hevur víst Ellivu stóran ans. Við síðuna av situr Agnar Prestá frá Portalinum. Hann hevur játtað at gera viðmerkingar meðan dysturin er. Also Brian Laudrup móti Agnari Prestá!
text: #000069
text: Alt sær gott út, tá eitt korter er spælt, men lítla løtu seinni gongur galið. Vit eru upp á pláss, men eftir eitt avrættað skot endar bólturin hjá Andreas Skov Olsen, ið sendur returin í málið.
text: #000070
text: Í hálvleikinum er lagið gott og tað er til at liva við, tá Danmark kemur upp á 2-0. Jóan Símun Edmundsson verður skaddur og einki bendir á, at Føroyar fara at gerast fyrsta liðið, sum skorar móti Kaspari Schmeichel og Danmark í hesi undankappingini.
text: #000071
text: Móti endanum av dystinum fær føroyska liðið takið í løtum. Fyrst er tað ein rimmar innlegg frá Jákupi B. Andreasen, sum endar í pannuni á húsavørinum úr Rituvík. Tíverri fyri okkum, so bjargar Kasper Schmeichel meistaraliga.
text: #000072
text: Eg rundi málmøguleikan av við at siga, at Kasper Schmeichel hevur lært av pápa sínum, sum fyri 30 árum síðani lat mál inn móti Føroyum, tá Allan Mørkøre javnaði til 1-1. Eg gevi mikrofonina víðari til Agnar Prestá.
text: #000073
text: Tíbetur er Agnar kringur við mikrofonini og hevur gott fótbóltsskil, tí meðan hann tekur saman um stóra málmøguleikan og hárini á húðini hava reist seg, so er Jákup B. Andreasen endaður í høgru. Hann ger klárt til innlegg og tað hevur Agnar sæð og letur mikrofonina aftur til mín.
text: #000074
text: “Skal tað verða nú?” Klári eg at siga, áðrenn eitt óstrýriligt brøl tekur yvir, tá bólturin endar í netinum. “Føroyar hava skorað í Parkini – Klæmint Andrasson Olsen!”
text: #000075
text: Persónliga er talan um ein sterka løtu, tí hon gevur okkum ein møguleika at uppliva somu løtu, sum tey nakað eldru enn vit, sloppu at uppliva í Parkini í 1990.
text: #000077
text: Tað hoyrist eisini á Agnari, at løtan ger okkurt við okkum. Eina løtu er líka mikið, um tað er Brian Laudrup ella onkur annar, sum stendur aftanfyri okkum. Niðri á vøllinum er ball. Málið verður skotið beint frammanfyri føroysku áskoðarunum og Klæmint A. Olsen tveitur troyggjuna.
text: #000078
text: Meðan fagnaður næstan ongan enda fær millum áskoðararnar, so gera onkrir spælarar vart við, at tað eru bara fáir minuttir eftir og vit enn kunnu fáa stig í dystinum.
text: #000080
text: Vit fáa nakrar minuttir av spenningi, áðrenn Joachim Mæhle skorar eitt vakurt mál, sum vit tó eiga at klára at steðga. Danmark fær sín sigur og punktum við málinum til 3-1, vit fáa okkara mál og spenning í dystin móti edanum. Øll tykjast glað – uttan Peter Pil.
text: #000081
text: Eftir dystin er lagið gott. Vit sleppa ikki at tosa við spælararnar fyrr enn á gistingarhúsinum. Tí hava vit ikki skund. Eg hugsi eina løtu, um eg havi ein kjans at fáa eina viðmerking frá Briani Laudrup, men tað gongur skjótt upp fyri mær, at tað verður av ongum.
text: #000083
text: Tað koma nøkur ung fólk framvið inni á fjølmiðlaøkinum. Tey eru í góðum lag og hava hugnað sær í barrini. Hóast tey geva okkum ein tummil upp og siga eitt hvørt, so er tað tað fyrrverandi stórdribblarin á danska landsliðnum, Chelsea og Rangers, sum er málið. Tey fáa sína mynd við Briani Laudrup, meðan verturin á Kanal 5, Petur Pil, sendir nøkur óð eygu eftir vaktunum.
text: #000084
text: Talan er um ung fólk og tey skilja ikki heilt hvat bagir Peter Pil. Tá Brian er órógvaður fyri fjórðu ferð tekur Peter Pil oyrabúffarnar av og masjerar yvir til vaktin. Skeldar hann út og sigur, at ongin skal framvið.
text: #000085
text: Tað ganga akkurát 30 sekund, so er aftur galið, tí vakturin ikki heilt skilti boðskapin. Nú er øðin at fáa eyga á, men Brian Laudrup er róligur og smílist, meðan hann tekur myndir saman við lættari rúsaðu viðhaldsfólkunum.
text: #000086
text: Tá alt er liðugt fáa vaktarfólkini enn ein umgang frá Peter Pil. Helst var tað eisini væl uppiborið.
text: #000087
text: Tað gongur skjótt at fáa ein hýruvong til gistingarhúsið, har vit skulu gera samrøður. Klæmint A. Olsen er stóri maðurin, sum allir privatu miðlarnir vilja hava fatur á. Hann er lítillátin og hevði mest av øllum ynskt, at Føroyar fingu eitt stig.
text: #000088
text: Eftir samrøðurnar verða fleiri av okkum sitandi eina løtu. Tað er sum um, at vit eisini skulu fáa dystin niðurum, har Cheesy Beast fór tveir dagar frammanundan.
text: #000089
text: Tað er stúgvandi fult á vertshúsunum og tey flestu eru í donskum fótbóltsbúna, ella hava onkra tilvísing til donsku litirnar. Tó er fleiri føroysk fløgg og føroyska troyggjur eisini at síggja á gongugøtuni. Fleiri spyrja eisini hvat vit halda um dystin. Tey flestu eru samd um, at Klæmint A. Olsen er ein kongur.
text: #000090
text: Beint til Ísraels við Atlantic
text: #000092
text: Dagin eftir er morgunmatur á gistingarhúsinum og nú er fult av fólki. Tað er næstan ikki til at sleppa framat. Á flogvøllinum gongur skjótt at sleppa til fráfaringarhølið og allir hava eina negativa test frá degnum fyrr. Gunnar Vatnhamar fekk leikbann og er ikki við á ferðini.
text: #000093
text: Tað er deiliga heimligt, at traðka umborð á Atlantic Airways, sum skal flúgva okkum beinleiðis til Tel Aviv. Tað er krav frá UEFA, at landsliðini flúgva fyri seg, men tað skuldu nakað av samráðingum til, áðrenn fjølmiðlafólkini kundi koma í sama flúgvara. Vit sita aftast og órógva ikki spælararnar. Nakrir teirra slappa av, aðrir spæla kort og upp aftur aðrir koma ein túr at siga hey.
text: #000094
text: Vit lenda seint seinnapartin í Tel Aviv. Vit hava hoyrt søgur um, at tað er ótrúliga torført at sleppa inn og tað kann taka leingi.
text: #000095
text: So galið verður tað ongantíð, men tað krevur eitt sindur av hegni at sleppa til koronukanning. Fótbóltssambandið heldur fyri, at testingin dagin fyri er grundarlag nokk til at sleppa inn, men hesum eru tey á flogvøllinum ikki samd í.
text: #000097
text: Tað endar við, at høvðusfysioterapeuturin – Rickard Dahan – sum hevur røtur úr Ísrael, tekur leiklutin sum millummaður. Serliga er tað fyri at fáa eitt góðkent telefonnummar at ringja til, um onkur testar positivt fyri koronu.
text: #000098
text: Tað gongur skjótt at fáa ein pinn í munin og síðani í nøsuna. Ferðalagið kemur á gistingarhúsið seint á kvøldið. Tað er matur og so í song. Vit búgva á einum flottum summargistingarhúsið.
text: #000100
text: Ein venjing – ongin samrøða á stadium
text: #000102
text: Dagurin byrjar við forvitnisligum morgunmati. Síðani fara samráðingar við FSF í gongd, um at fáa samrøður við spælararnar á leikvøllinum til venjingina. Hetta gongur ikki og avtalað verður, at privatu miðlarnir fáa sínar samrøður á gistingarhúsinum eftir venjingina.
text: #000103
text: Hetta var einasta samrøðan, sum privatu miðlarnir fingu til venjingina (Mynd: Tróndur Arge)
text: #000104
text: Endaligu boðini koma ikki fyrr enn beint undan tíðindafuninum og tað er stutt tíð at umráða seg í. Portalurin er ikki við, so privatu miðlarnir telja untirritaða og óføra Jákup Ósá, ið eigur og rekur bolt.fo.
text: #000105
text: Venjingin er á lítla leikvøllinum í Netanya, sum húsar upp til 15 túsund áskoðarum. Eitt sjónvarpslið hevur sett alt í verk, fyri at fáa samband við René Shaki Joensen og pápa hansara. Tey vilja eisini sleppa at gera samrøður, men svarið er eisini nei.
text: #000106
text: Tað er onkuntíð áhugavert at síggja hvussu fólk taka ímóti okkum á ymisku leikvøllunum. Summi eru totalt blottaði fyri persónligheit og kundu tað sama bara verið ein robottur. Vakturin, ið skal lova okkum av leikvøllinum, kundi tað saman verið ein robottur við byrsu í hond.
text: #000108
text: “First right, then left, right and left” eru boðini. Vit smílast millum okkum og onkustaðni tykist vakturin vita, at vit ikki eru nøkur hóttan og hava hug at flenna.
text: #000109
text: Vit steðga á flottum innkeypssentri, tí har er eitt flott stórt M á. McDonald’s!
text: #000110
text: Tað er ongin orsøk at leypa úr songini hendan mánadagin. Tað merkist væl, at tað er dystardagur. Tað er altíð eitt sindur meiri spennandi, men tað er leingi til dysturin verður bríkslaður í gongd. Dysturin byrjar klokkan 19.45 føroyska tíð. Tað er klokkan 21.45 lokala tíð í Ísrael.
text: #000112
text: Dagurin fer við einum túri í býin. Natanya er ein framkomin býur og Ísrael er eitt framkomið land. Stóri spurningurin upp til dystin er, um Klæmint A. Olsen fær sítt pláss á liðnum, eftir at hann skoraði í Parkini.
text: #000113
text: Fjølmiðlarnir hava lítið at arbeiða við, men av tí sama verður kanska eisini eitt sindur minni skrivað og sagt. Tað er eitt deiligt klima í Ísrael, men tað blívur skjótt myrkt. Eftir ein nátturðabita á gistingarhúsinum tíðliga á kvøldi gongur leiðin til Netanya leikvøllin.
text: #000114
text: Komin á plássið á fjølmiðlaøkinum er ongin internetkápil, sum er lykilin til at ljóðið kemur trygt heim til Føroya. Tíbetur eru frásøgumaðurin á ísraelska sjónvarpinum og teknikkarin hjá honum í góðum lag. Eg læri hann at úttala nøvnini á føroysku spælarunum, og afturfyri hjálpa teir til, so at FM1 fær kápil og netsamband.
text: #000116
text: Fyri at fáa netkápil mátti undirritaði varpa út á ovastu hædd (Mynd: Hans Erik Danielsen)
text: #000117
text: Tá liðið verður kunngjørt er greitt, at Håkan Ericson hevur valt at halda fast í somu spælskipan og somu manning. Gunnar Vatnhamar hevur leikbann og Brandur Hendriksson kemur í hansara stað. Í málinum fær Gunnar Nielsen møguleikan, eftir at Teitur M. Gestsson hevur vunnið plássið frá honum seinastu dystirnar. Helst er hetta fyri at halda Gunnari Nielsen til.
text: #000119
text: Tað kann undra eitt sindur, at Håkan Ericson fílist á at tað er so tætt millum dystirnar, tá hann samstundis velur ikki at skifta út á manningasíðuni millum útispælararnar.
text: #000120
text: Tá ein hálvur tími er farin fær Ísrael brotsspark, men tað er ilt at fáa eyga og tað gongur long tíð við VAR, áðrenn dómarin bríkslar fyri brotssparkinum. Tað kenninst, sum verður tað leitað eftir brotssparkinum.
text: #000121
text: Munas Dabbur skorar, men ikki øll eru fegin. Hann er muslimur og tað passar ikki inn í heimsmyndina hjá øllum áskoðarunum hjá Ísrael. Í seinna hálvleiki økir Shon Weissman til 2-0 og eina løtu ríkur vónin, um ein ordans endabrest fyri føroyska liðið.
text: #000122
text: Klæmint – enn eina ferð
text: #000123
text: Klæmint A. Olsen er nú komin á vøllin og Rituvíkingurin, sum ger frísparkið, ið endar við 2-0 málinum, er í holt við at rætta upp á ójavnan. Fyrst leggur hann upp til 2-1 málið hjá Sølva Vatnhamar, eftir gott skot frá Brandi Hendrikssyni.Løtu seinni skorar Klæmint A. Olsen sítt landsliðsmál nummar 10, tá hann drønstútar innleggið frá René Shaki Joensen í málið til 2-2.
text: #000124
text: Tíverri er gleðin stokkut, tí Ísrael kemur upp á 3-2 bara minuttin seinni. Tað endar við enn einum góðkendum avrikið, men uttan stig.
text: #000126
text: Á gistingarhúsinum er lagið avslappað. FM1 fær orðið á nakrar av spælarunum og Håkan Ericson. Hann er blíður og hevur skift í eina heldur litfagar skjúrtu. Svenskarin er altíð fryntligur og hesa løtuna merkist væl, at hann er meiri avsappaður enn vanligt, tí kappingin er komin at enda. Tað er ferðin eisini, og Atlantic Airways stendur á flogvøllinum til reiðar at flúgva ferðalagið heim dagin eftir.
text: #000127
text: Tá Addi bjargaði GÍ: “Tey minna meg enn á málið”
text: #000128